เอ็กซิมแบงก์ออกพันธบัตรดอกเบี้ยลอยตัว150 ล้านเหรียญสหรัฐ
เอ็กซิมแบงก์ออกพันธบัตรอัตราดอกเบี้ยลอยตัว วงเงินรวม 150 ล้านเหรียสหรัฐให้แก่สถาบันการเงินชั้นนำ เพื่อรองรับการขยายตัวของสินเชื่อ
4 ต.ค. 2553

เอ็กซิมแบงก์ออกพันธบัตรอัตราดอกเบี้ยลอยตัว วงเงินรวม 150 ล้านเหรียสหรัฐให้แก่สถาบันการเงินชั้นนำ เพื่อรองรับการขยายตัวของสินเชื่อ 
นายสมพันธ์ เอี่ยมรุ่งโรจน์ รักษาการกรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.)หรือเอ็กซิมแบงก์  นายโคอิชิ คูโบ ประธานเจ้าหน้าที่บริหาร บริษัท มิซูโฮ ซิเคียวริตีส์ จำกัด (มิซูโฮ) และนายซุง โฮ คัง ประธาน บริษัท ไดวา แคปปิตอล มาร์เก็ตส์ สิงค์โปร์ จำกัด (ไดวา) ลงนามในบันทึกข้อตกลงการแต่งตั้งมิซูโฮและไดวาเป็นผู้จัดการการจำหน่ายพันธบัตรอัตราดอกเบี้ยลอยตัว (Floating Rate Notes : FRN) ของ เอ็กซิมแบงก์ จำนวนวงเงินรวม 150 ล้านเหรียญสหรัฐ 
นายสมพันธ์กล่าวว่า  การออกเอฟอาร์เอ็น จำนวนวงเงินทั้งสิ้น 150 ล้านเหรียญสหรัฐ ประกอบด้วยเอฟอาร์เอ็น อายุ 4 ปี ครบกำหนดไถ่ถอนในปี 2557 วงเงิน 100 ล้านเหรียญสหรัฐ และอายุ 6 ปี ครบกำหนดไถ่ถอนในปี 2559 วงเงิน 50 ล้านเหรียญสหรัฐ  จะมีมิซูโฮและไดวาเป็นผู้จัดการการจัดจำหน่าย และเสนอขายให้แก่สถาบันการเงินชั้นนำ โดยมีวัตถุประสงค์เพื่อนำเงินไปใช้รองรับภาระการชำระคืนเงินกู้ที่จะครบกำหนดในปี 2553 และรองรับการขยายตัวของสินเชื่อ เอ็กซิมแบงก์ ความสำเร็จในการออกพันธบัตรของเอ็กซิมแบงก์ ในครั้งนี้เป็นผลมาจากการเป็นสถาบันการเงินของรัฐที่มีความมั่นคง มีผลประกอบการที่น่าพอใจ รวมทั้งยังมีแผนธุรกิจที่ชัดเจนในการสนับสนุนและส่งเสริมการส่งออกและการลงทุนของไทยทั้งในและต่างประเทศเพื่อการพัฒนาประเทศ 
ทั้งนี้เอ็กซิมแบงก์ ออกเอฟอาร์เอ็น ครั้งนี้เป็นครั้งที่ 6 หลังจากประสบความสำเร็จในการออก เอฟอาร์เอ็น มาแล้ว 5 ครั้งในปี 2538, 2548, 2549, 2551 และ 2553